<classify> WAKATI wanafunzi 701,038, ambao ni sawa na asilimia 92.27 ya waliofaulu wakichaguliwa kujiunga na kidato cha kwanza mwezi ujao, serikali imepiga marufuku waliochaguliwa kuzuiwa kwa madai ya kutolipa mchango wowote.Aidha, mikoa 13 ambayo ni nusu ya mikoa ya Tanzania Bara, ndio pekee ambayo wanafunzi wake wote waliofaulu, wamechaguliwa kujiunga na elimu ya sekondari, wakati Mkoa wa Kigoma ukiwa na zaidi ya wanafunzi 12,000, Mara zaidi ya wanafunzi 9,000 na Dar es Salaam wanafunzi 5,000 ambao wamekosa fursa hiyo.Waziri wa Nchi, Ofisi ya Rais, Tawala za Mikoa na Serikali za Mitaa Tamisemi, Selemani Jafo amebainisha hayo jana hapa, alipotangaza orodha ya wanafunzi waliochaguliwa kujiunga kidato cha kwanza kwa shule za serikali.Jafo alisema hakuna mzazi atakayepaswa kulipa mchango ya dawati, ujenzi wa shule au ulinzi kwa sababu gharama zote zinagharamiwa na serikali kupitia sera ya elimu bila malipo.Kuna baadhi ya shule wanatumia kisingizio cha bodi ya shule, kuidhinisha michango kwa wanafunzi. Tunasema hapana, mzazi jukumu lake ni kumnunulia mtoto wake sare, madaftari na vifaa vingine vya matumizi ya darasani na binafsi, alisema Jafo.Alieleza kuwa michango yoyote kabla haijatozwa kwa wazazi, inapaswa kuidhinishwa na mkuu wa wilaya na mkuu wa mkoa, kisha mapendekezo hayo kupitishwa kwa Katibu Mkuu wa Tamisemi.Hakuna mzazi atakayepaswa kulipa mchango ya dawati, ujenzi wa shule au ulinzi kwa sababu gharama zote zinagharamiwa na serikali kupitia sera ya elimu bila malipo, alifafanua.Waliochaguliwa Jafo alisema wanafunzi watakaojiunga na kidato cha kwanza mwaka 2020 ni wanafunzi 701,038, ambao ni sawa na asilimia 92.27 ambao ni wavulana 335,513 sawa na asilimia 47.86 huku wasichana ni 365,525 sawa na asilimia 52.14.Kati ya wanafunzi waliochaguliwa, 3,145 sawa na asilimia 0.41 ya waliofaulu wamechaguliwa kujiunga kwenye shule za bweni, wanafunzi 970 watajiunga na shule za ufaulu mzuri, wanafunzi 1,095 watajiunga kwenye shule za ufundi na wanafunzi 1,080 watajiunga na shule za bweni za kawaida, alieleza.Alisema wanafunzi 697,893 sawa na asilimia 99.59 wakiwamo wavulana 361,866 na wasichana 395,692, wamechaguliwa kujiunga na shule za sekondari za kutwa katika kata mbalimbali.Maelfu wakosa nafasi Aidha, alisema wanafunzi 58,699 sawa na asilimia 7.773 wakiwamo wavulana 28,567 sawa na asilimia 48.53 na wasichana 30,132 sawa na asilimia 51.33 ya waliofaulu, hawakupata nafasi ya kuchaguliwa kwa sababu ya ufinyu wa madarasa. Alisema mikoa ya Dodoma, Geita, Kagera, Katavi, Kilimanjaro, Morogoro, Mtwara, Mwanza, Njombe, Ruvuma, Shinyanga, Singida na Tabora, imewachagua wanafunzi wote waliofaulu kujiunga sekondari shule za serikali.Pia alitaja mikoa ambayo ina wanafunzi wamekosa fursa hiyo na idadi yao kwenye mabano ni Arusha 4,739, Dar es Salaam 5,808, Iringa 3,480, Kigoma 12,092, Lindi 1,665, Manyara 728, Mara 9,493, Mbeya 2,716, Pwani 2,918, Rukwa 686, Simiyu 6,616, Songwe 4,684 na Tanga 3,044.Kutokana na hali hiyo, Jafo aliwaagiza wakuu wa mikoa, wilaya na wakurugenzi, kuhakikisha ifikapo Februari 29, mwakani, wanakamilisha ujenzi wa madarasa ili wanafunzi waliokosa nafasi awamu ya kwanza, wajiunge na kidato cha kwanza na kuanza masomo ifikapo Machi 3, mwakani.  <topic>: kitaifa 